Zápisnica č. 2/2018

**z mimoriadneho verejného zasadnutia obecného zastupiteľstva konaného dňa 14.02.2018**

**na Obecnom úrade v Dolnom Hričove**

|  |  |
| --- | --- |
| **Prítomní:** | |
| Starosta obce: | Ing. Peter Zelník |
| Zástupca starostu obce: | Pavol Ballay |
| Poslanci OZ: | Ing. Michal Ballay, PhD.  prof. Dr. Ing. Martin Decký  Štefan Hôrečný  Ján Hrazdíra  Marián Medzihorský  Bibiána Odváhová  Marta Rašovcová  Ing. Jozef Vršanský |
| Zamestnanci OcÚ: | Mgr. Danka Kramarová |
| Hlavný kontrolór obce: | Mária Rapánová |
| Hostia: | podľa prezenčnej listiny |
|  |  |

## K bodu 1:

**Otvorenie rokovania, potvrdenie jeho uznášaniaschopnosti a schválenie programu**

Mimoriadne verejné zasadnutie obecného zastupiteľstva otvoril a viedol starosta obce, *Ing. Peter Zelník.* Privítal všetkých prítomných.

Ing. Peter Zelník, starosta obce, skonštatoval, že zasadnutie je zvolané v súlade so zákonom číslo 369/1990 Zb. o obecnom zriadení v znení neskorších predpisov. Z celkového počtu 9 poslancov bolo prítomných 9 poslancov, čím bolo OZ uznášaniaschopné. Rokovanie sa riadilo nasledovným programom:

1. Otvorenie rokovania, potvrdenie jeho uznášaniaschopnosti a schválenie programu
2. Určenie zapisovateľa a overovateľov zápisnice
3. Územný plán obce – výška zástavby, problematika hlukovej štúdie
4. Informácie starostu obce
5. Informácie zástupcu starostu, hlavného kontrolóra, poslancov a predsedov komisií
6. Diskusia
7. Rekapitulácia prijatých uznesení
8. Záver

**Uznesenie č. 19/2018**

*Obecné zastupiteľstvo v Dolnom Hričove*

*schvaľuje:*

*Program zasadnutia Obecného zastupiteľstva.*

|  |  |
| --- | --- |
| Prítomní poslanci (menovite): | 9 poslancov – Pavol Ballay, Ing. Michal Ballay, PhD., prof. Dr. Ing. Martin Decký, Štefan Hôrečný, Ján Hrazdíra, Marián Medzihorský, Bibiána Odváhová, Marta Rašovcová, Ing. Jozef Vršanský |
|  |  |
| Hlasovali za (menovite): | 9 poslancov – Pavol Ballay, Ing. Michal Ballay, PhD., prof. Dr. Ing. Martin Decký, Štefan Hôrečný, Ján Hrazdíra, Marián Medzihorský, Bibiána Odváhová, Marta Rašovcová, Ing. Jozef Vršanský |
| proti (menovite): | 0 poslancov |
| zdržali sa (menovite): | 0 poslancov |

## K bodu 2:

**Určenie zapisovateľa a overovateľov zápisu**

Za zapisovateľku určil starosta obce, *Ing. Peter Zelník*, pracovníčku obecného úradu *Mgr. Danku Kramarovú*, za overovateľov poslancov OZ *Ing. Michala Ballaya, PhD.,* a*p. Bibiánu Odváhovú.*

**Uznesenie č. 20/2018**

*Obecné zastupiteľstvo v Dolnom Hričove*

*schvaľuje:*

Zapisovateľku *Mgr. Danku Kramarovú* a overovateľov zápisnice poslancov obecného zastupiteľstva *Ing. Michala Ballaya, PhD.* a p. *Bibiánu Odváhovú.*

|  |  |
| --- | --- |
| Prítomní poslanci (menovite): | 9 poslancov – Pavol Ballay, Ing. Michal Ballay, PhD., prof. Dr. Ing. Martin Decký, Štefan Hôrečný, Ján Hrazdírak, Marián Medzihorský, Bibiána Odváhová, Marta Rašovcová, Ing. Jozef Vršanský |
|  |  |
| Hlasovali za (menovite): | 9 poslancov – Pavol Ballay, Ing. Michal Ballay, PhD., prof. Dr. Ing. Martin Decký, Štefan Hôrečný, Ján Hrazdíra, Marián Medzihorský, Bibiána Odváhová, Marta Rašovcová, Ing. Jozef Vršanský |
| proti (menovite): | 0 poslancov |
| zdržali sa (menovite): | 0 poslancov |

**K bodu 3:**

**Územný plán obce – výška zástavby, problematika hlukovej štúdie**

*Ing. Peter Zelník*, starosta obce, privítal odborne spôsobilú osobu, obstarávateľa územného plánu obce Dolný Hričov *Ing. arch. Vladimíra Barčiaka*, ktorému zároveň odovzdal hlavné slovo k problematike územného plánu obce. *Ing. arch. Vladimír Barčiak* predniesol situáciu územného plánu obce Dolný Hričov. Vysvetlil, že prvá verzia zadania územného plánu obce je z roku 1983. Územnoplánovacia dokumentácia vzťahujúca sa na sídlo Dolný Hričov vzhľadom na dobu svojho spracovania, na obsah spracovania, na zmeny v legislatíve ako i na nové skutočnosti v oblasti prípravy investícií regionálneho a celoštátneho významu v priestore Dolného Hričova bola pre vtedajšie a aj výhľadové potreby obce Dolný Hričov málo využiteľná a v roku 2006 bola aktualizovaná zmena a doplnok k aktuálnemu územnému plánu. Hlavným dôvodom pre obstaranie zmeny a doplnku bola pripravovaná výstavba diaľnice D3 a D1, modernizácia železničnej trate, plánované predĺženie vzletovej a pristávacej dráhy letiska, čím vznikla absencia aktuálneho uceleného základného územnoplánovacieho nástroja pre komplexné riešenie priestorového usporiadania a funkčného využívania územia obce Dolný Hričov po realizácií spomínaných investičných akcií. Vychádzalo sa z požiadaviek obce a z rozvojových zámerov obsiahnutých v Programe hospodárskeho a sociálneho rozvoja obce na roky 2005 – 2014. Ďalšie prerokovanie územného plánu bolo pozastavené z finančných dôvodov. Ďalším dôvodom pre obstaranie zmeny a doplnku bola podnikateľská aktivita pre umiestnenie agroturistického areálu v lokalite Beniaková, ktorá je v súčasnom územnom pláne navrhovaná na výstavbu rodinných domov, preto na základe požiadavky podnikateľov, zástupcov obce bola navrhnutá zmena funkčného využitia časti územia lokality Beniaková o jej doplnenie na rekreačné využitie. Zmena však nebola realizovaná, nakoľko sa vyžadovalo preukázanie pôvodu územného plánu. Všetky pokusy o úpravu, resp. zmenu a doplnky pôvodného územného plánu označil *Ing. arch. Vladimír Barčiak* za nedostatočné a na základe týchto skutočností predstavil myšlienku vytvoriť nový strategický dokument – Územný plán obce Dolný Hričov (ďalej len ÚPN-O).

Na požiadavky obyvateľov bytových domov na ul. Školská v Dolnom Hričov ohľadom vybudovania štvrtého plnohodnotného poschodia, piateho poschodia ako zvýšené podkrovie, zateplenie fasády bytového domu a rekonštrukcie balkónov bytového domu *Ing. arch. Vladimír Barčiak* reagoval nasledovným vyjadrením. V súčasnosti máme stále platný starý ÚPN-O a za žiadnych okolností ho nemožno meniť, nakoľko parametre sú jasne stanovené. Zatiaľ na bytových domoch môže byť realizované zateplenie a úprava fasád bytových domov, ale akákoľvek zmena vo výške bytových domov by bola nielen v rozpore so starým ÚPN-O a došlo by k jeho porušeniu na čo upozornil *Ing. Petra Zelníka.*

Ďalej *Ing. arch. Vladimír Barčiak* predniesol návrh zadania plánovaného ÚPN-O. V tejto súvislosti položil základnú otázku, či je cieľom obce Dolný Hričov pôsobiť ako mestská obec s vysokými budovami, ktorú prirovnal k mestským častiam Žiliny – Solinky a Vlčince, alebo je cieľom zachovať vidiecky štýl obce a jej osídlenia a mať pokojnú dedinu s rodinnými domami. Taktiež zdôraznil potrebu rozvíjať zeleň a charakter vidieckeho sídla s dominantou kostola. On sám podporuje vidiecky štýl osídlenia, nakoľko žije v bytovke. Vyjadril sklamanie z toho, že máme od obyvateľov požiadavky na nadstavbu bytových domov až do výšky štvrtého a piateho poschodia. Pri vypracovaní zadania nového ÚPN-O bola taktiež zrealizovaná distribúcia dotazníkov do každej domácnosti, v ktorých mali obyvatelia obce Dolný Hričov možnosť vyjadriť svoj názor. Z celkového počtu obyvateľov 1621 sa vrátilo 28 vyplnených dotazníkov. Na základe tejto skutočnosti z ankety vyplynulo, že ľudia chcú bytovky, ale za predpokladu, že bude zachovaný a naďalej rozvíjaný vidiecky štýl osídlenia. Ďalej povedal, že bolo uskutočnených množstvo zasadnutí Komisie pre dopravu, výstavbu a životné prostredie, zasadnutí OZ a aj boli uskutočnené podľa zákona 369/1990 Zb. o obecnom zriadení v znení neskorších predpisov § 11b zhromaždenia obyvateľov v kultúrnom dome v Dolnom Hričove a Pekline., kde si obyvatelia mohli povedať svoje názory a predstavy. Na základe týchto skutočností sme spoločne dospeli k návrhom zadania územného plánu s tým, že zachováme vidiecky štýl obce a teraz presadzujeme mestský štýl zástavby, čo predstavuje zahodenie všetkého doposiaľ vynaloženého úsilia. Sám pripomenul, že už sme v štádiu, kedy sú zrealizované všetky prieskumy a rozbory, je k dispozícii súbor požiadaviek a vyjadrení, a v záverečnej fáze sa čaká už iba na schválenie zadania ÚPN-O. Opätovne vyzdvihol, že najväčším problémom životného prostredia obce Dolný Hričov je hluk a opäť pripomenul, že je potrebné vypracovanie hlukovej štúdie na celé územie obce. Aby mohla byť vypracovaná hluková štúdia pre celé územie obce je potrebné, aby bolo schválené zadanie ÚPN-O. V súčasnosti sa čaká na záverečné stanovisko odboru bytovej výstavby, ktoré by mohlo byť k dispozícii už budúci týždeň (t. j. v termíne od 19. 02. 2018 do 23. 02. 2018), ale treba počítať aj s tým, že to môže byť neskôr. Po záverečnom stanovisku odboru bytovej výstavby a schválení zadania ÚPN-O môžeme požiadať o dotáciu. Podľa *Ing. arch. Vladimíra Barčiaka* bude stanovisko k podanej žiadosti o dotáciu známe o cca 2 – 3 mesiace.

*Ing. Peter Zelník, starosta obce,* oboznámil poslancov s informáciou o poskytovaní dotácií na spracovanie územnoplánovacej dokumentácie obcí v roku 2018 v nasledovnom znení:

Podľa zákona č. 2269/2011 Z. z. o poskytovaní dotácií na spracovanie územnoplánovacej dokumentácie obcí (ďalej len „zákon“) majú obce možnosť predložiť žiadosť o poskytnutie dotácie aj v roku 2018. Tento zákon upravuje účel, rozsah a podmienky poskytovania dotácií na spracovanie územnoplánovacej dokumentácie obcí z rozpočtovej kapitoly Ministerstva dopravy a výstavby Slovenskej republiky. V súlade so zákonom môžu obce v rozpočtovom roku 2018 požiadať o dotáciu od 15. januára 2018 do 28. februára 2018. O Poskytnutí dotácie ministerstvo rozhodne do 15. mája 2018, pričom úspešný žiadateľ je následne povinný predložiť podklady pre získanie dotácie najneskôr do 15. novembra 2018. Objem dotácií určených na spracovanie územnoplánovacích dokumentácií obcí pre rok 2018 je 610 000 €.

V tejto súvislosti navrhol zohľadniť všetky skutočnosti čo bude, resp. môže byť vyfakturované a o akú výšku dotácie je možné žiadať z celkového objemu. Starosta obce na základe podkladov a konzultácii s *Ing. arch. Vladimírom Barčiakom* povedal, že obec môže požiadať o dotáciu vo výške 14 280 € z celkového objemu dotácie pre žiadateľa a ďalej predniesol skutočnosti vyplývajúce z Oznámenia o strategickom dokumente. Stanovisko Okresného úradu Žilina, Odbor výstavby a bytovej politiky vo veci „*Návrhu Zadania pre územný plán obce Dolný Hričov – stanovisko v zmysle §20 ods.5 a ods.6 zákona č.50/1976 Zb. o územnom plánovaní a stavebnom poriadku (stavebný zákon) v znení neskorších predpisov“*, ktoré bolo doručené na Obecný úrad Dolný Hričov dňa 12.02. 2018 v nasledovnom znení:

*„a) Obsah návrhu Zadania pre vypracovanie územného plánu obce Dolný Hričov je v súlade so záväznou časťou schválenej územnoplánovacej dokumentácie vyššieho stupňa, ktorou je Územný plán veľkého územného celku (ÚPN VÚC) Žilinského kraja v znení neskorších zmien a doplnkov, vyhlásenou Naradením vlády SR č.223/1998 z 26. mája 1998 (podľa stanoviska Žilinského samosprávneho kraja č.03146/2018/ODaÚP-5 zo dňa 30.01. 2018).*

*b) Obsah návrhu predmetného zadania a postup jeho obstarania a prerokovania nie je v súlade s príslušnými právnymi predpismi, v predložených dokladoch chýbajú informácie o strategickom dokument ÚPN-O Dolný Hričov v zmysle §5 zákona č.24/2006 o posudzovaní vplyvov na životné prostredie a o zmene a doplnení niektorých zákonov v znení neskorších predpisov.*

*Obstarávateľom návrhu Zadania pre ÚPN-O Dolný Hričov je Obec Dolný Hričov, ktorá zabezpečovala obstarávanie prostredníctvom odborne spôsobilej osoby na obstarávanie ÚPP ÚPD v zmysle §2a stavebného zákona, a ktorou je Ing. arch. Vladimír Barčiak, preukaz odbornej spôsobilosti má registračné číslo 263.*

*Podľa §20 ods.8 stavebného zákona obec nemôže schváliť zadanie územného plánu obce v rozpore so stanoviskom OU-ZA-OVBP1. Ak by obec napriek tomu takéto rozporné zadanie schválila, schválenie je v celom rozsahu neplatné*.“

Ďalej pokračoval vyjadrením, že ak z odboru výstavby bude obdŕžané kladné stanovisko, možno pristúpiť ku schváleniu zadania a podaniu žiadosti o dotáciu. V prípade ak sa však pristúpi k vyhoveniu požiadaviek obyvateľov bytových domov na ul. Školská, musel by sa celý proces súvisiaci s ÚPN-O zopakovať od začiatku a dotáciu v požadovanej výške by v tomto prípade nebolo možné získať.

*Prof. Dr. Ing. Martin Decký* sa vyjadril k danej problematike tým, že návrh zadania k územnému plánu by sme mali pripraviť tak, aby sme mali v poriadku právny stav súčasných stavieb bytových domov a aby sme sa vyvarovali predchádzajúcich chýb, preto by sme mali regulovať výšku hrebeňa striech a potom možno bezproblémovo zrealizovať nadstavenie ďalších bytových domov, pretože tento zámer plne podporuje. K danej skutočnosti sa vyjadril *Ing. arch. Vladimír Barčiak*, ktorý opätovne zdôraznil potrebu schválenia nového ÚPN-O a upozornil, že stále platí starý územný plán a zatiaľ nemôžeme povoliť nadstavbu bytových domov, nakoľko by to bolo v rozpore s príslušným územným plánom. Aj keď v minulosti došlo k pochybeniu obce a povolila sa výstavba domov vyššia ako 3 podlažia, nemôžeme chyby opakovať, s čím sa stotožňuje aj starosta obce *Ing. Peter Zelník*, ktorý spresnil, že v minulosti síce došlo k pochybeniu, ale žiaľ teraz sú obyvatelia bytových domov, ktorí si chcú zveľadiť svoje domy znevýhodnení, pretože im chceme tomu zabrániť a mali by sme nájsť vhodné riešenie, aby sme im pomohli. *Ing. arch. Vladimír Barčiak* zároveň upozornil poslancov, že ak sa povolí ďalšia výstavba, resp. nadstavba bytových domov, vzniknú nielen ďalšie byty, ale zvýši sa aj počet parkovacích miest prislúchajúcich k bytu, zdvojnásobí sa počet obyvateľov a v konečnom dôsledku bude dochádzať k postupnému „zahusťovaniu“ obce, čím by sme stratili zámer obce ostať vidieckou krajinou s rodinnými domami, ale išli by sme cestou vytvárania bytových domov, stratila by sa vidiecka dominanta. *Prof. Dr. Ing. Martin Decký* na uvedené reagoval tým, že nepodporuje výstavbu nových viac ako 4-podlažných bytových domov, ale chce aby aj staré bytové domy, ktoré pre svoj vzhľad starých fasád nutne potrebujú rekonštrukciu mali možnosť, aby sa mohli zveľadiť a práve nadstavba im to umožňuje. *Bibiána Odváhová* súhlasí s *prof. Dr. Ing. Martinom Deckým*, nepodporuje výstavbu nových bytových domov, chce pokračovať v procese dokončenia finálnej fázy zadania nového ÚPN-O, ale za predpokladu, aby sa našlo riešenie pre tých, ktorí chcú zveľaďovať svoje bývanie, rekonštruovať a aby neostali v znevýhodnenej pozícii. Sama je obyvateľkou bytového domu na ul. Školská, ktorý sa rekonštruoval, pričom však ona ani ostatní obyvatelia predmetného bytového domu netušili, že je to v rozpore s územným plánom a boli radi, že budú mať lepšie a krajšie bývanie. Zároveň dodala, že rekonštrukcia z vlastných prostriedkov by nebola možná.

*Ing. Michal Ballay, PhD.* vyčítal stanovisko k výsledkom dotazníkového prieskumu, v rámci ktorého sa z celkového počtu 1600 obyvateľov obce vrátilo vyplnených len 29 dotazníkov, z ktorých vyplynulo, že obyvatelia obce Dolný Hričov uprednostňujú vidiecky charakter obce. Výsledky nepovažuje za relevantné, nakoľko počet vrátených vyplnených dotazníkov bol v pomere k počtu obyvateľov nízky. Ďalej vyslovil tvrdenie, že problém s parkovaním už existuje, nakoľko ľudia parkujú aj na cestách. Okrem toho povedal, že obyvatelia bytoviek sa na zatepľovaní alebo rekonštrukcie fasád nedohodnú, pokiaľ by sa tieto práce mali riešiť z ich vlastných prostriedkov. Vhodné by bolo v súvislosti s nadstavbou domov dohodnúť sa, aby v projekte bol zapracovaný aj návrh na vypracovanie nových parkovacích miest. Na jeho vyjadrenie reagoval *Ing. arch. Vladimír Barčiak* tým, že zadanie nového ÚPN-O bolo na vývesných tabuliach zverejnené po dobu 30 dní a neboli predložené žiadne pripomienky týkajúce sa požiadaviek nadstavby na bytovky. *Prof. Dr. Ing. Martin Decký* vyjadril podporu pre vidiecky ráz obce, ale s tým, že je potrebné najskôr zveľadiť aj staré 3 bytovky a porozmýšľať či nie je aj iné riešenie ako nestratiť šancu získať dotáciu.

*Marián Medzihorský* v tejto súvislosti položil otázku, o koľko sa celý proces predĺži, a či je možné zmenu uskutočniť dodatkom. *Ing. arch. Vladimír Barčiak* opätovne vysvetľoval, že v prípade zmeny zadania ÚPN-O, ktoré je v súčasnosti takmer pred ukončením (zmenou nadstavby bytových domov sa celý proces pre vypracovanie nového zadania bude opakovať od začiatku, t.j. na základe predložených pripomienok k zadaniu bude potrebné pripraviť a zosúladiť všetky podklady pre vypracovanie nového zadania a vypracované zadanie bude potrebné opätovne predložiť a požiadať o stanovisko príslušné orgány. Na základe tejto skutočnosti sa celý proces predĺži o ďalšie cca 3 až 4 mesiace. Dodal, že súčasné zadanie nie je možné meniť nijakým dodatkom, je potrebné zopakovať celý proces od začiatku, pričom sa riskuje strata dotácie. Zároveň zopakoval, že pokiaľ nie je schválený nový ÚPN-O, nemôže sa realizovať nadstavba predmetných bytoviek, pretože je stále platný terajší územný plán, ktorý musíme dodržiavať. Ďalej vysvetlil, že proces schválenia ďalšieho ÚPN-O na základe požadovaných zmien môže trvať cca 2 roky, a aj keď by došlo k jeho schváleniu, stále tu je riziko porušenia. *Ing. Michal Ballay PhD*. položil otázku, či sú v novom zadaní zachované 3 podlažia a prečo sme to nezmenili, na čo reagoval *Ing. arch. Vladimír Barčiak* kladnou odpoveď a zdôraznil, aby sa neopakovali chyby z minulosti.

K uvedenej problematike sa vyjadril aj *JUDr. Roman Dolejší*, obyvateľ bytového domu. Súhlasí s rázovitým vidieckym vzhľadom obce, nakoľko on sám je obyvateľom obce už takmer 20 rokov, ale zhodnotil, že tieto bytovky podľa ľudí vyzerajú ako na sídlisku ,,Luník 9“. Taktiež povedal, že vynaložil veľa úsilia, aby našiel investora, ktorý by mal záujem zveľadiť ich domy a teraz má k dispozícii projekt, ktorý je v súlade so stavebným zákonom a všetkými nariadeniami príslušných orgánov. Projekt zároveň počíta aj s novými parkovacími miestami a dodal, že už v minulosti mal investorov, ale od projektu odstúpili a nechce, aby stratil aj ďalšieho, pretože z vlastných finančných prostriedkov si obyvatelia domov len veľmi ťažko svoje bytové domy zveľadia. V predmetnej veci už absolvoval jednania s predsedom Komisie pre dopravu, výstavbu a životné prostredie s *prof. Dr. Ing. Martinom Deckým* a aj so starostom obce. Ak by nedostali stavebné povolenie, v rámci stavebného zákona majú ďalšiu alternatívu, nebudú na stavebné povolenie čakať ďalšie roky, ale proti rozhodnutiu majú možnosť odvolať sa na okresný stavebný úrad. Na uvedenú skutočnosť reagoval *Ing. arch. Vladimír Barčiak* tým, že podporuje, aby bytovky nadobudli lepší vzhľad, ale poznamenal, že bude dochádzať k zahusťovaniu a vytváraniu nových parkovacích miest na úkor zelene. Právny stav je zatiaľ taký, že okrem zateplenia bytových domov nie je možné realizovať nič iné. *Ing. Michal Ballay, PhD.* reagoval tým, že v súčasnosti je situácia taká, že autá parkujú na ulici a že by bolo lepšie, aby parkovali na svojich vytvorených parkovacích miestach mimo cesty. Zároveň povedal, že v dnešnej dobe je trendom, že ľudia chcú bývať a mať plnohodnotné bývanie, vrátane parkovacích miest. Na uvedené reagovala aj p *Bibiána Odváhová* vyjadrením, že radšej by mala pred bytovkou parkovisko, ako neporiadok, ktorý tam je teraz.

*Prof. Dr. Ing. Martin Decký* sa informoval, koľko finančných prostriedkov možno získať z dotácie v roku 2018 a akú máme šancu, že ju získame. *Ing. Peter Zelník* uviedol, že tá časť finančných prostriedkov, ktorá už bola vyplatená nie je zahrnutá do dotácie, ale v roku 2018 máme šancu získať za predpokladu, že bude žiadosť o poskytnutie dotácie úspešná, dotáciu vo výške 14 280 € vrátane DPH, pričom žiadateľ je v prípade kladného stanoviska povinný predložiť podklady pre získanie dotácie najneskôr do 15. novembra 2018.

*Štefan Hôrečný* na uvedenú problematiku reagoval tým, že s *Ing. arch. Vladimírom Barčiakom* sa strávilo už množstvo hodín diskusiami v predmetnej veci, boli uskutočnené rôzne dohody, riešili sa rôzne vzniknuté problémy a súhlasí, podporuje a stotožňuje sa so stanoviskom, aby sa pristúpilo k schváleniu, aby ľudia do budúcna mali viac možností. Podporuje úpravu bytovky, pričom odporúča vytvoriť podkrovné byty a sedlovú strechu podľa pravidiel územného plánu. Taktiež vyslovil, že práca predošlého architekta bola vykonaná neodborne. *Ing. ach. Vladimír Barčiak* uviedol, že podporuje tento návrh, ale starý ÚPN-O z roku 2006 jednoznačne určuje 3 nadzemné podlažia + 1 podkrovie a *Ing. Peter Zelník* pripomenul, že ÚPN-O sa bude určite upravovať, bude upravovať zóny v obci a bolo by vhodné venovať pozornosť i zónam Dolný Lán, ul. Staničná, Štvrte a iné, je potrebné sa ďalej odraziť, pričom však nechce nijakým spôsobom porušovať stanovené reguly vyplývajúce z ÚPN-O.

*Ing. Jozef Vršanský* zhodnotil, že si vysoko váži dlhoročnú spoluprácu s *Ing. arch. Vladimírom Barčiakom*, ale pripája sa k stanovisku *prof. Dr. Ing. Martina Deckého*, že bytovky sú staré a ich obyvatelia sa právom domáhajú a presadzujú si svoje požiadavky na ich zveľadenie. *Ing. arch. Vladimír Barčiak* opätovne upozornil, že stavebné povolenie na nadstavbu je možné udeliť, ale až po schválení nového ÚPN-O, ak by nám to umožňoval, zatiaľ je možná iba úprava a zateplenie fasád. *Marián Medzihorský* sa vyjadril, že celý proces už trvá dlho, zadanie je už pred dokončením a mali by sme v tomto smere ďalej pokračovať s tým, že zadanie jednoznačne stanovuje 3 nadzemné podlažia + 1 podkrovie a mali by sme sa uchádzať o dotáciu.

O vyjadrenie k územnému plánu požiadal *p. Juraj Dobroň*, ktorý sa informoval ohľadom oblasti Dúbravy a Lazy, upozornil, že vlastníci pozemkov nemajú prístup na svoje pozemky a má tu byť vytvorená rekreačná oblasť s čím sa nestotožňoval. V tejto súvislosti reagoval *Ing. arch. Vladimír Barčiak* vysvetlením, že pri výstavbe rekreačnej oblasti budú dodržiavané prísne regulatívy, pričom oblasť nebude vyzerať tak, že tam bude množstvo chát a zhustený priestor. *Ing. Peter Zelník* dodal, že oblasť Lazy bola zdevastovaná a preto chceme v novom územnom pláne presadiť, aby sa táto oblasť rozvíjala v prospech občanov obce Dolný Hričov. Novú prístupovú cestu k pozemkom je možné vytvoriť, je potrebné vyčistiť prístup a nevyhnutná by bola aj finančná investícia.

Po diskusii s *p. Jurajom Dobroňom* starosta obce opäť pristúpil k problematike zadania ÚPN-O - výška zástavby. V tejto súvislosti vyzval poslancov, aby predniesli svoje stanovisko:

1. Budeme pokračovať s doterajším zámerom zadania územného plánu t. j. pokračovať tak, aby sa v našej obci nestavali bytové domy vyššie ako 3 podlažia plus sedlová strecha a po schválení zadania, ktoré je už vo fáze ukončenia, budeme sa uchádzať o dotáciu z Ministerstva dopravy a výstavby SR, čím vlastne zamietneme zveľadiť staré bytové domy vytvorením nadstavby 4 a 5 nadzemného podlažia, alebo
2. nebudeme pokračovať s vypracovaným novým zadaním k územnému plánu, ktoré je už vo finálnej fáze, ale budeme rešpektovať požiadavky občanov bytových domov, umožníme im nadstavbu, ale na úkor toho stratíme šancu získať dotáciu.

Poslanci sa vyjadrili nasledovne:

Štefan Hôrečný, Marián Medzihorský – sú za možnosť a) aby sa schválilo zadanie k územnému plánu a využila sa možnosť požiadať Ministerstvo dopravy a výstavby SR o dotáciu na spracovanie ÚPD.

Pavol Ballay, Ing. Michal Ballay, PhD., prof. Dr. Ing. Martin Decký, Ján Hrazdíra, Bibiána Odváhová, Marta Rašovcová, Ing. Jozef Vršanský – sú za možnosť b) vypracovať nové zadanie k územnému plánu, čím by sme umožnili zveľadiť a nadstaviť staré bytové domy.

Po zistení predbežného stanoviska jednotlivých poslancov *Ing. Peter Zelník* pokračoval problematikou riešenia hlukovej štúdie pre celé územie obce a spresnil, že pre vypracovanie hlukovej štúdie je potrebné pristúpiť k procesu vypracovania cenových ponúk na základe prihlásených uchádzačov. *Ing. arch. Vladimír Barčiak* dodal, že hluková štúdia je potrebná pre vypracovanie ÚPN – O pre celú oblasť Dolného Hričova okrem Pekliny, kde nie je potrebná.

*Bibiána Odváhová* na vypracovanie hlukovej štúdie reagovala vyzdvihnutím odborných vedomostí, skúseností a znalostí *prof. Dr. Ing. Martina Deckého* v danej oblasti a navrhovala, aby bol poverený vypracovaním, nakoľko je výborný odborník. *Ing. arch. Vladimír Barčiak* v tejto súvislosti vyslovil návrh, že vypracovanie hlukovej štúdie by mohlo byť zadané priamo Žilinskej univerzite, kde by bola vytvorená komisia, ktorej členom, resp. predsedom by mohol byť *prof. Dr. Ing. Martin Decký*.

*Prof. Dr. Ing. Martin Decký* uviedol, že na vypracovanie hlukovej štúdie nebude reagovať, nakoľko bol v predmetnej záležitosti hrubo osočený a všetko dôležité už bolo z jeho strany povedané, čo je uvedené aj v predchádzajúcich zápisoch. Starosta obce *Ing. Peter Zelník* tému hlukovej štúdie a jej spracovania vysvetlil na predchádzajúcich zasadnutiach OZ a aj na zasadnutiach Komisie pre dopravu výstavbu a životné prostredie.

*Marián Medzihorský* sa vyjadril že bol za vypracovanie hlukovej štúdie pre celé územie obce Dolný Hričov, pričom navrhoval, aby boli jednotlivé štúdie zlúčené a aby v konečnom dôsledku cena protihlukovej štúdie nebola vysoká a podľa jeho slov bol zavádzaný v bode č. 13 podľa zápisnice zo dňa 27.09. 2017 ohľadom vypracovania znaleckého posudku na parcely č. 309/1, 309/2, 309/3 a vypracovania protihlukovej štúdie v predmetnej lokalite Zemiansky lán a nie na celé územie, za čo by bola *prof. Dr. Ing. Martinovi Deckému* vyplatená odmena 500,- eur a ďalej uviedol, že hociktorému občanovi vysvetlí, prečo si myslí, že poslanec zavádzal a už sa tiež nebude k tomu vyjadrovať. *Prof. Dr. Ing. Martin Decký* zopakoval, že bol osočovaný a dôrazne dodal že nezavádza. Na túto skutočnosť reagovala *p. Bibiána Odváhová*, že samozrejme nezavádzal.

V závere starosta obce dodal, že by bol rád, keby sa predchádzalo invektívam a osočovaniu medzi jednotlivými poslancami obecného zastupiteľstva.

**Uznesenie č. 21/2018**

*Obecné zastupiteľstvo v Dolnom Hričove*

*Poveruje* starostu obce, Ing. Petra Zelníka, dať vypracovať cenové ponuky na hlukovú štúdiu pre celé územie obce Dolný Hričov pre potreby ÚPN–O.

T: najbližšie zasadnutie Obecného zastupiteľstva v Dolnom Hričove.

## K bodu 4:

**Informácie starostu obce**

Všetky informácie starostu obce *Ing. Petra Zelníka* boli prednesené v predchádzajúcom bode.

**K bodu 5:**

**Informácie zástupcu starostu, hlavného kontrolóra, poslancov a predsedov komisií**

*Bibiána Odváhová* – poďakovala starostovi obce, *Ing. Petrovi Zelníkovi*, a *Ing. Michalovi Ballayovi, PhD.* za záujem vo veci zabezpečovania protipožiarnej ochrany pre ZŠ s MŠ P. V. Rovnianka v Dolnom Hričove.

*Marta Rašovcová* – informovala, že dňa 2. februára 2018 sa v miestnej časti Peklina uskutočnili fašiangy a poďakovala za spoluprácu a organizáciu členom Komisie pre vzdelávanie a kultúru *p. Bibiáne Odváhovej, p. Elene Družkovskej, p. Romane Možješovej*, manželovi *Jozefovi Rašovcovi*, a *Jánovi Deckému* a všetkým, ktorí sa podieľali na príprave. Zo získaných finančných prostriedkov za zabezpečilo posedenie v Kultúrnom dome v Pekline a aj vyplatenie členov hudobnej skupiny. Tiež poďakovala starostovi obce, *Ing. Petrovi Zelníkovi*, za účasť na príprave pohostenia a gratulácie p. Hlušíkovej, ktorá oslávila 103 rokov, aj keď nie obyvateľkou Dolného Hričova, ale žije u svojej dcéry v miestnej časti Peklina.

*Prof. Dr. Ing. Martin Decký* navrhol, aby v obecných novinách – Dolnohričovské zvesti, obdobne ako v Slovenskom rozhlase bola vytvorená rubrika „Naši, ale svetoví“, kde by boli prezentovaní významní občania obce Dolný Hričov, napr. pilotka Andrea Sabol (Andrea Decká), Peter Pekarík, Michael Kolář jazdiaci za nemecký UCI ProTeam Bora - Hansgrohe, Peter Adamov a pod..

**K bodu 6:**

**Diskusia**

Do diskusie sa zapojili prítomní občania. *P. Dušan Gaňa* – informoval sa, či pripravovaný územný plán rieši výstavbu rodinných v lokalite Na Plzák, nakoľko v týchto miestach majú pozemok a plánujú tu výstavbu rodinného domu. *Ing. arch. Vladimír Barčiak* uviedol, že táto oblasť je označená ako zmiešaná zóna, v tejto oblasti nie sú vybudované prístupové cesty a prechody cez hlavnú cestu do centra obce a ani inžinierske siete a výstavba rodinných domov je sústredená za cestou 1/61. *Marta Kratochvílová* – upozornila na zmazané dopravné značenie na ul. Osloboditeľov pri predajni COOP Jednota, aby občania nedostávali zbytočné pokuty za nedodržanie dopravných predpisov.

**K bodu 7:**

**Rekapitulácia prijatých uznesení**

**Zapisovateľka *Mgr. Danka Kramarová* zrekapitulovala uznesenia č. 19 – 21/2018 z mimoriadneho verejného zasadnutia obecného zastupiteľstva konaného dňa 14.02.2018*.***

**K bodu 8:**

**Záver**

*Ing. Peter Zelník, starosta obce* sa na záver rokovania obecného zastupiteľstva poďakoval prítomným za účasť a ukončil zasadnutie obecného zastupiteľstva.

|  |  |  |  |
| --- | --- | --- | --- |
| Zapisovateľka: | *Mgr. Danka Kramarová* | ......................................... |  |
| Overovatelia: | *Ing. Michal Ballay, PhD.* | ......................................... |  |
|  |  |  |  |
|  | *Bibiána Odváhová* | ......................................... |  |

V Dolnom Hričove dňa 14.02.2018

...............................................

Ing. Peter Zelník

starosta obce